CELEX: C2006/165/64
Language: el
Date: 2006-07-15 00:00:00
Title: Υπόθεση T-145/06: Προσφυγή της  18ης Μαΐου 2006  — Omya κατά Επιτροπής

15.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/32
            
         Προσφυγή της 18ης Μαΐου 2006 — Omya κατά Επιτροπής
   (Υπόθεση T-145/06)
   (2006/C 165/64)
   Γλώσσα διαδικασίας: η αγγλική
   Διάδικοι
   
      Προσφεύγουσα: Omya AG (Oftringen, Ελβετία) (εκπρόσωποι: C. Ahlborn, C. Berg, Solicitors, C. Pinto Correira, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση που εξέδωσε η Ευρωπαϊκή Επιτροπή στις 8 Μαρτίου 2006 επί της υποθέσεως COMP/M.3796 — Omya/J.M. Huber PCC·
            
         
               —
            
            
               να αναγνωρίσει ότι η συγκέντρωση που αποτελεί αντικείμενο της υποθέσεως COMP/M.3796 — Omya/J.M. Huber PCC τεκμαίρεται ότι έχει κηρυχθεί συμβατή με την κοινή αγορά και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως της Επιτροπής C (2006)795 της 8ης Mαρτίου 2006 που εκδόθηκε επί της υποθέσεως συγχωνεύσεως COMP/M.3796 και με την οποία ζητήθηκε από την προσφεύγουσα, κατά το άρθρο 11, παράγραφος 3, του κοινοτικού κανονισμού συγκεντρώσεων (1), να παράσχει στην Επιτροπή ακριβή και πλήρη πληροφόρηση όσον αφορά την εξαγορά από την προσφεύγουσα της επιχειρήσεως ιζηματοποιημένου ανθρακικού ασβεστίου της J.M. Huber Corporation (στο εξής: η προσβαλλόμενη απόφαση). Συνεπεία της προσβαλλομένης αποφάσεως, ανεστάλη η εφαρμογή του χρονοδιαγράμματος της συγχωνεύσεως και παρατάθηκε η προθεσμία για τη λήψη τελικής αποφάσεως σχετικά με την κοινοποιηθείσα συγκέντρωση από τις 31 Μαρτίου 2006 στις 28 Ιουνίου 2006.
   Με την προσβαλλόμενη απόφαση, η Επιτροπή αναφέρει ότι, σε απάντηση προηγούμενης αιτήσεως παροχής πληροφοριών, η προσφεύγουσα είχε παράσχει, εν μέρει τουλάχιστον, εσφαλμένες πληροφορίες. Η προσφεύγουσα υποστηρίζει ότι αυτό έρχεται σε αντίφαση με προηγούμενη επιστολή, με την οποία η Επιτροπή αναγνωρίζει ότι έλαβε πλήρη πληροφόρηση.
   Προς στήριξη της προσφυγής της, η προσφεύγουσα επικαλείται παράβαση του άρθρου 11, παράγραφοι 1 και 3, του κοινοτικού κανονισμού συγκεντρώσεων για το λόγο ότι οι πληροφορίες που ζητήθηκαν με την προσβαλλόμενη απόφαση, πρώτον, δεν ήταν αναγκαίες για την εκτίμηση της συγκεντρώσεως και, δεύτερον, είχαν ήδη παρασχεθεί κατά πλήρη τρόπο, καθώς και για το λόγο ότι, τρίτον, σε αντίθεση με την αρχή της ασφάλειας δικαίου, η Επιτροπή δεν αποφάνθηκε αμελλητί.
   Η προσφεύγουσα ισχυρίζεται, επίσης, ότι η προσβαλλόμενη απόφαση συνιστά κατάχρηση εξουσίας από μέρους της Επιτροπής, ως προς το άρθρο 11, παράγραφος 3, του κοινοτικού κανονισμού συγκεντρώσεων, καθόσον με την έκδοση της προσβαλλομένης αποφάσεως η Επιτροπή σκοπεί κυρίως, κατά την προσφεύγουσα, στο να παρατείνει τις προθεσμίες που τάσσονται με τον κοινοτικό κανονισμό συγκεντρώσεων και όχι στο να λάβει τις αναγκαίες πληροφορίες.
   Τέλος, η προσφεύγουσα ισχυρίζεται ότι η προσβαλλόμενη απόφαση συνιστά προσβολή της δικαιολογημένης εμπιστοσύνης της προσφεύγουσας, καθόσον αυτή εκπλήρωσε την υποχρέωσή της να παράσχει τις πληροφορίες που της ζητήθηκαν και η καταληκτική ημερομηνία της προθεσμίας για τη λήψη τελικής αποφάσεως σχετικά με την κοινοποιηθείσα συγκέντρωση ήταν η 31η Μαρτίου 2006. Η προσφεύγουσα διατείνεται ότι αυτή η δικαιολογημένη εμπιστοσύνη δημιουργήθηκε από την προηγούμενη επιστολή της Επιτροπής, με την οποία η τελευταία αναγνώρισε ότι της είχε παρασχεθεί πλήρης πληροφόρηση, καθώς και από την μετέπειτα συμπεριφορά της Επιτροπής.
   
      (1)  Κανονισμός (ΕΚ) 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (Κοινοτικός κανονισμός συγκεντρώσεων) (ΕΕ 2004, L 24, σ. 1).